SPRÁVA KOMISIE

Malta



Správa vypracovaná v súlade s článkom 126 ods. 3 Zmluvy o fungovaní Európskej únie

1.Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložkou podľa článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97 a článku 3 ods. 5 a článku 5 ods. 2 nariadenia (ES) č. 1467/97 sa uľahčuje koordinácia rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku pandémie COVID-19 súčasné podmienky umožňujú aktiváciu doložky. Ministri financií členských štátov 23. marca 2020 vyjadrili súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré maltské orgány oznámili 31. marca 2020 a ktoré následne overil Eurostat, vyplýva, že deficit verejných financií na Malte dosiahol v roku 2019 výšku 0,5 % HDP, zatiaľ čo hrubý dlh verejných financií bol na úrovni 43,1 % HDP. Podľa programu stability na rok 2020 Malta plánuje v roku 2020 deficit na úrovni 7,5 % HDP, zatiaľ čo dlh sa plánuje na úrovni 54,5 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu podľa vymedzenia v Pakte stability a rastu.

Vzhľadom na uvedené skutočnosti preto Komisia vypracovala túto správu, v ktorej sa analyzuje, či Malta dodržiava kritérium deficitu vymedzené v zmluve. Dlhové kritérium možno považovať za splnené, keďže miera zadlženosti je pod referenčnou hodnotou 60 % HDP stanovenou v zmluve. Zohľadňujú sa v nej všetky závažné faktory a náležite sa prihliada na zásadný hospodársky otras, ktorý súvisí s pandémiou COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 Komisia 2021 Komisia Kritérium deficitu Saldo verejných financií 1,0 3,3 1,9 0,5 –6,7 –2,5 Dlhové kritérium Hrubý dlh verejných financií 55,5 50,3 45,6 43,1 50,7 50,8

Poznámka: Eurostat, prognóza Komisie z jari 2020

2.Kritérium deficitu

Na základe programu stability sa očakáva, že deficit verejných financií na Malte v roku 2020 dosiahne 7,5 % HDP, takže bude prevyšovať referenčnú hodnotu 3 % HDP stanovenú v zmluve a nebude sa k nej približovať.

Prekročenie referenčnej hodnoty stanovenej v zmluve plánované v roku 2020 je výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 5,8 %.

Na základe prognózy Komisie z jari 2020, v ktorej sa predpokladá, že deficit verejných financií v roku 2021 klesne pod úroveň 3 % HDP, by bolo plánované prekročenie referenčnej hodnoty stanovenej v zmluve dočasné. Tieto prognózy sú však spojené s výnimočne vysokou mierou neistoty.

Stručne povedané, plánovaný deficit na rok 2020 prevyšuje referenčnú hodnotu 3 % HDP stanovenú v zmluve a nepribližuje sa k nej. Podľa vymedzenia v zmluve a Pakte stability a rastu sa plánované prekročenie považuje za výnimočné, zatiaľ čo povaha prekročenia sa v súčasnosti pokladá za dočasnú. Z analýzy teda vyplýva, že kritérium deficitu podľa vymedzenia v zmluve a nariadení (ES) č. 1467/97 prima facie nie je splnené.

3.Závažné faktory

V článku 126 ods. 3 zmluvy sa stanovuje, že ak členský štát nesplní požiadavky vyplývajúce z jedného alebo z oboch uvedených kritérií, Komisia pripraví správu. Uvedená správa „prihliadne tiež na to, či štátny deficit prekračuje štátne výdavky na investície a zohľadní všetky ostatné závažné faktory vrátane stavu hospodárskeho a rozpočtového výhľadu členského štátu na stredne dlhé obdobie“.

Uvedené faktory sú ďalej objasnené v článku 2 ods. 3 nariadenia (ES) č. 1467/97, v ktorom sa takisto stanovuje, že treba náležite zohľadniť „všetky ostatné faktory, ktoré sú podľa názoru dotknutého členského štátu závažné z hľadiska komplexného posúdenia súladu s kritériami deficitu a dlhu, a ktoré členský štát predložil Rade a Komisii“.

V súčasnej situácii je kľúčovým ďalším faktorom, ktorý treba zohľadniť v súvislosti s rokom 2020, hospodársky vplyv pandémie COVID-19, ktorá má veľmi významný dosah na rozpočtovú situáciu a spôsobuje značne neistý výhľad. Pandémia tiež viedla k aktivácii všeobecnej únikovej doložky.